Димитър Горчаков е български джаз пианист роден в София. След завършването на своето музикално образование с класическа музика в НМУ и джаз пиано в НМА, награждаването му на национални и международни конкурси, той избира да поеме по пътища, които не са били част от обучението му като изпълнител.  
Желанието му за изказ чрез импровизация винаги е било главна част от светоусещането му и този стремеж да се изразява свободно чрез музика се запазва до зряла възраст, когато чрез своя опит участва в редица проекти, свързани с импровизационен театър, озвучаване на неми филми, music performance, музика на момента, експериментални електронни проекти, традиционен джаз, народна музика и др. С някои от тях пътува активно в Северна, Южна Америка, Европа и Скандинавския полуостров.

Последните му творчески идеи са свързани със смесването между фотография и музика, с активното участие на публиката, а през 2021-ва година издава своят дебютен албум с авторски пиеси за соло пиано. Вдъхновението и търсенето на нови музикални пространства не спира и до ден днешен, с участието му в много разнородни проекти, които преплитат музикалните жанрове и тенденции по нетрадиционен начин.